Diari Oficial de la Generalitat Valenciana


Sumari del DOGV 5639, del 14-11-2007 (2007/13348)

ORDE de 6 de novembre de 2007, del conseller d'Infraestructures i Transport, per la qual es racionalitza el procediment de proposta de tarifes de títols de transport públic col·lectiu de viatgers d'ús en l'Àrea de Transport Metropolità de València.
--------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2007/11/06/(1)/dof/vci/html**

### Dades del document

Número de DOGV
:   5639

Data del DOGV
:   14-11-2007

Secció del DOGV
:   I. DISPOSICIONS GENERALS

Número del document
:   2007/13595


Data del document
:   06-11-2007

Organisme emissor
:   Conselleria d'Infraestructures i Transport

Tipus de document
:   Ordre

Descriptors 

:   * València
    * transport públic
    * tarifa de viatgers
    * transport de viatgers
    * legislació

ORDE de 6 de novembre de 2007, del conseller d'Infraestructures i Transport, per la qual es racionalitza el procediment de proposta de tarifes de títols de transport públic col·lectiu de viatgers d'ús en l'Àrea de Transport Metropolità de València. [2007/13109]  
La potestat tarifària dels servicis de transport públic col·lectiu de viatgers sotmesos a tarifes màximes o obligatòries és exercida pel conseller competent en matèria de transports, i això en virtut del que disposa l'article 35, e) de la Llei 5/1983, de 5 de desembre, de Govern Valencià, així com per l'article 8 del Decret 182/2004, d'1 d'octubre, del Govern Valencià, pel qual s'aprova el Reglament Orgànic i Funcional de la conselleria d'Infraestructures i Transport.  
La coexistència en l'àmbit metropolità de València de títols de coordinació (vàlids per a ser usats en més d'un operador segons estan definits en l'article 4.1 c) de la Llei 9/2000, de 23 de novembre, de Constitució de l'Entitat Pública de Transport Metropolità de València), amb els títols propis de les empreses operadores, aconsella establir un sistema únic de proposta de tarifes, i això per un doble motiu: d'una banda, la interacció existent entre els preus d'uns títols i d'uns altres, perquè el seu preu relatiu determinarà el grau de penetració de cada un d'estos i, per tant, influirà en el potencial de la política tarifària com a instrument de gestió del transport públic. D'una altra banda, l'eficàcia que significa disposar d'una proposta única a l'hora de la presa de decisions.  
L'article 13.3 de l'Acord de 5 d'octubre de 2001, del Govern Valencià, pel qual s'aproven els Estatuts de l'Entitat Pública de Transport Metropolità de València, atribuïx a la seua Comissió Executiva la proposta de qualssevol mesures de coordinació tarifària. El punt 6 del mencionat article assigna també a esta Comissió la propostes de títols de coordinació i els seus preus. Pel que fa a Ferrocarrils de la Generalitat Valenciana, l'article 6.8 del seu estatut (aprovat per Decret 144/1986, del Govern Valencià) atribuïx al seu consell d'administració la competència de proposar les tarifes a esta conselleria.  
Pel que s'ha exposat anteriorment, i fent ús de la potestat que m'atribuïx l'article 35, e) de la Llei 5/1983, de 5 de desembre, de Govern Valencià, així com l'article 8 del Decret 182/2004, d'1 d'octubre, del Govern Valencià, pel qual s'aprova el Reglament Orgànic i Funcional de la conselleria d'Infraestructures i Transport,  
ORDENE  
Article únic  
1. L'Entitat Pública de Transport Metropolità de València proposarà, a través de la seua Comissió Executiva, les tarifes de tots els títols de transport públic col·lectiu de viatgers utilitzables en l'àmbit de l'Àrea de Transport Metropolità de València, definida esta segons l'article 2 de la Llei 1/1991 i posterior ampliació.  
L'esmentada proposta inclourà, a més de les tarifes pròpiament dites, les condicions d'utilització dels títols, la definició dels seus àmbits zonals de validesa, la seua restricció d'ús a determinats col·lectius, així com qualssevol altres circumstàncies que afecten la seua forma d'utilització.  
2. A este efecte, tots els operadors per carretera o ferroviaris integrats traslladaran a l'Entitat Pública de Transport Metropolità de València les seues propostes de modificació de tarifes amb una antelació mínima de 45 dies a la de la data prevista d'entrada en vigor.  
DISPOSICIÓ ADDICIONAL  
El que disposa l'article anterior s'entén sense perjuí de l'informe preceptiu que, si fóra exigible per de la normativa de preus, s'ha d'adjuntar a les propostes tarifàries que es formulen.  
DISPOSICIÓ FINAL  
La present orde entrarà en vigor l'endemà de la publicació en el Diari Oficial de la Comunitat Valenciana i es facultarà el director de l'Entitat Pública de Transport Metropolità de València per al seu desplegament, aplicació i interpretació.  
València, 6 de novembre de 2007  
El conseller d'Infraestructures i Transport,  
MARIO FLORES LANUZA


Còpia Permalink ELI